
Text rozhodnutia
Súd: Krajský súd Bratislava Spisová značka: 14Co/188/2013 Identifikačné číslo súdneho spisu: 1509224030 Dátum vydania rozhodnutia: 10. 04. 2013 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2013:1509224030.4 Uznesenie Krajský súd v Bratislave v právnej veci navrhovateľky: B.. H. L., R. Q. X, R., zastúpená: JUDr. Ivana Zmeková, advokátka, Bratislava, Zámocká 30, proti odporcovi: B.. B. L., R. I. XX, R., zastúpený: JUDr. Igor Babo, advokát, Krásnohorská 16, Bratislava, o rozvod manželstva a o úprave pomerov manželov na čas po rozvode k maloletým deťom E. L. a T. L., obe deti zastúpené kolíznym opatrovníkom: Úrad práce, sociálnych vecí a rodiny v Bratislave, Vazovova 7/A, Bratislava, o odvolaniach odporcu proti uzneseniam Okresného súdu Bratislava V v Bratislave č.k. 8C/422/09-369 zo dňa 12.1.2012, č.k. 8C/422/09-370 zo dňa 12.1.2012, č.k. 8C/422/09-391 a č.k. 8C/422/09-460 zo dňa 17.2.2012, r o z h o d o l : I. Krajský súd v Bratislave uznesenia Okresného súdu Bratislava V v Bratislave č.k. 8C/422/09-369 zo dňa 12.1.2012; č.k. 8C/422/09-370 zo dňa 12.1.2012 a č.k. 8C/422/09-460 zo dňa 17.2.2012 p o t v r d z u j e . II. Uznesenie č.k. 8C/422/09-391 zo dňa 24.1.2012 z r u š u j e . o d ô v o d n e n i e : V pôvodnom odvolacom konaní odvolací súdu uznesením pod číslom konania 14Co 122/2012, 14Co 123/2012, 14Co 124/2012 a 14Co 125/2012 zo dňa 30.4.2012 napadnuté uznesenia potvrdil. Uznesenie odôvodnil nasledovne: K uzneseniu č.k. 8C422/09-369 zo dňa 12.1.2012: Napadnutým uznesením súd prvého stupňa nevrátil odporcovi časť preddavku vo výške 800,- Eur. Z odôvodnenia uznesenia vyplýva, že odporca dňa 5. 1. 2012 požiadal o nariadenie predbežného opatrenia a súčasne požiadal o vrátenie preddavku vo výške 800,- Eur, ním zloženého na trovy znaleckého dokazovania v celkovej výške 1100,- Eur. Žiadosť odôvodnil tým, že preddavok vo výške 1100,- Eur považuje za neprimerane vysoký. Povinnosť zložiť preddavok bola odporcovi uložená v zmysle § 141 ods. 1 O.s.p. uznesením č. k. 8C 422/09 - 336 z 12.10.2011, ktoré nadobudlo právoplatnosť dňa 14. 11. 2011. Výška preddavku bola stanovená s prihliadnutím na to, že okrem posudku psychológa bolo na návrh oboch strán nariadené aj psychiatrické vyšetrenie, s čím sú spojené zvýšené náklady. Ak po ukončení znaleckého dokazovania nebude odporcom zložený preddavok v celej výške spotrebovaný, súd rozdiel odporcovi vráti. V súčasnom štádiu konania je však žiadosť odporcu vrátenie preddavku predčasná. Proti tomuto uzneseniu podal odvolanie odporca podaním doručeným súdu dňa 1.2.2012. Poukázal na to, že rozsudkom Krajského súdu v Bratislave číslo konania 8Co 337/2010 - 198 zo dňa po 8. 2. 2011 bol prvostupňový rozsudok v časti týkajúcej sa úpravy práv a povinnosti rodičov k maloletým deťom na časť po rozvode manželstva zrušený a vec mu bola vrátená na ďalšie konanie. V rámci tohto konania je potrebné doplniť dokazovanie, najmä vyžiadaním správy kolízneho opatrovníka o šetrení pomerov u oboch rodičov, vysporiadať sa s námietkami odporcu, ktoré uviedol v odvolaní, s predloženým znaleckým posudkom, ako aj s návrhmi odporcu na zverenie maloletých detí do jeho osobnej starostlivosti, prípadne do striedavej starostlivosti oboch rodičov z hľadiska najvhodnejšieho riešenia pre ne, zohľadniac záujmy oboch maloletých detí. Keďže ide nepochybne o odborné otázky treba zvážiť nariadenie znaleckého dokazovania. Prvostupňový súd odmietol požiadavku odporcu na vykonanie súdnoznaleckého dokazovania a požiadavku o dopracovanie posudku PhDr. Borzovej, a do dnešného dňa nesplnil svoju zákonnú povinnosť a neskúmal vhodnosť striedavej osobnej starostlivosti o deti, ktoré rodičia zabezpečovali v období od 20. 3. 2010 do 25. 9. 2010. Pokiaľ ide o výšku preddavku na znalecké dokazovanie, súd jeho výšku stanovil empiricky vzhľadom na výber znalca mimo okres Bratislava, pri štandardnom úkone 5 sedení. Hoci dňa 5. 1. 2012 odporca doložil súdu doklad, že znalecká organizácia požiadala o vyčiarknutie zo zoznamu znalcov MS SR z odboru psychológia, odvetvie klinická psychológia detí a dospelých, súd na toto neprihliada aj keď znalec nie je nespôsobilý posudok vypracovať. Súd tak zadržiava neoprávnene odporcov poplatok vo výške 1100,- Eur, čím ohrozuje jeho schopnosť platiť výživné na maloleté deti aj napriek zaslanému potvrdeniu MS SR stále ponecháva spis u znalca. Odporca sa preto domáha, aby odvolací súd zmenil napadnuté uznesenie tak, že vráti odporcovi časť preddavku na znalecké dokazovanie vo výške 800,- Eur. Odvolací súd po preskúmaní napadnutého uznesenia a odvolacích námietok odporcu dospel k záveru, že odvolanie nie je dôvodné. Rozhodnutie súdu o nariadení znaleckého dokazovania a výbere znalca je rozhodnutím o vedení konania, voči ktorému odvolanie nie je prípustné. Uznesenie súdu z 12.10.2011 o nariadení povinnosti účastníkom zložiť preddavok na znalecké dokazovanie je právoplatné a odporca preddavok v určenej výške zložil na účet súdu. Až do ukončenia znaleckého dokazovania a vyplatení znaleckej odmeny nie je žiadny dôvod, aby súd vracal účastníkom časť zloženého preddavku na trovy znaleckého dokazovania. Je správny záver prvostupňového súdu, že účastník má právo len na vrátenie nespotrebovanej časti preddavku po vyplatení znaleckej odmeny. Z týchto dôvodov napadnuté uznesenie podľa § 219 ods. 1 O.s.p. potvrdil ako vecne správne. K uzneseniu č.k. 8C 422/09-370 zo dňa 12.1.2012: Napadnutým uznesením súd návrh odporcu na nariadenie predbežného opatrenia zamietol. Z odôvodnenia uznesenia vyplýva, že dňa 5. 1. 2012 odporca doručil súdu návrh na nariadenie predbežného opatrenia, ktorým žiadal uložiť navrhovateľke povinnosť odovzdať obe maloleté deti do jeho starostlivosti, uložiť jej povinnosť prispievať na výživu maloletého E. v sume 170,- Eur mesačne a na výživu maloletej T. sumou 100,- Eur mesačne. Alternatívne navrhol zveriť deti do striedavej starostlivosti oboch rodičov, ktorá by sa realizovala v byte na Gercenovej 23, kde majú deti trvalé bydlisko, v týždenných intervaloch počas bežného roka. Okrem toho žiadal prikázať navrhovateľke, aby sa až do rozhodnutia súdu vo veci samej zdržala vycestovania s maloletými deťmi z územia Slovenskej republiky, aby zložila pasy do úschovy súdu a neiniciovala stretnutie detí s C. K.. Návrh odporca odôvodnil tým, že rozsudkom Krajského súdu v Bratislave č. k. 8Co 337 /10 - 198 za 8. 2. 2011, ktorým bol zrušený prvostupňový rozsudok v časti úpravy práv a povinností rodičov k maloletým deťom, uložil odvolací súd súdu prvého stupňa, aby sa vyporiadal so znaleckým posudkom a s návrhom odporcu na zverenie detí do osobnej starostlivosti odporcu, pripadne do striedavej starostlivosti oboch rodičov. Odporca namietal, že prvostupňový súd pojednávanie nariadené na 20. 9. 2011 odročil za účelom nariadenia znaleckého dokazovania, pričom nerozhodol o rovnocennom styku rodičov s deťmi a navrhovateľke umožnil zadržiavať deti v podnájme a manipulovať s nimi. Potrebu predbežnej úpravy odporca odôvodnil tým, že sa deti opakovane sťažujú na ponižovanie a fyzické trestanie celou rodinou navrhovateľky. Navrhovateľka za podnájom platí zo sumy výživného, ktoré odporca posiela na deti. Navrhovateľka deti nechávala v škole medzi poslednými, dedko a babka sa hádajú a sú hluční, deti sa sťažujú na príbuzných navrhovateľky, ktorí ich spolu s navrhovateľkou aj fyzicky trestajú. Navyše navrhovateľka má nového partnera, ktorého predstavuje ako nového otca deti, ale deti ho nechcú prijať. Deti trpia príznakmi strachu, ponižovania a psychického trestania. Súd skonštatoval, že v priebehu konania odporca podal 4 návrhy na nariadenie predbežného opatrenia. Všetky návrhy boli právoplatne zamietnuté. Z návrhu odporcu na nariadenie predbežného opatrenia podaného dňa 5. 1. 2012 a z doposiaľ vykonaných dôkazov v konaní vo veci samej súd nezistil skutočnosti, ktoré by bezprostredne ohrozovali výchovu detí a teda odôvodňovali potrebu okamžitého zásahu - odobratia detí navrhovateľke a ich odovzdanie do starostlivosti odporcu, alebo do striedavej starostlivosti rodičov. Týmito dôvodmi nie sú ani odporcom uvádzané skutočnosti, ktoré sa vo vzťahu medzi účastníkmi udiali po 30. 11. 2011, kedy súd rozhodol a posledne podanom návrhu na nariadenie predbežného opatrenia. Manželstvo účastníkov konania už bolo právoplatne rozvedené, bývalí manželia nežijú v spoločnej domácnosti a obe deti sú vo faktickej starostlivosti navrhovateľky. Účastníci sa aj podľa vyjadrenia samotného odporcu dokážu dohodnúť na styku s deťmi a vedia spolu komunikovať, odporca sa s deťmi pravidelne stretáva. Bezprostredne preto nehrozí nebezpečenstvo straty kontaktu otca s deťmi, ani vzájomného citového odcudzenia. Ani odporcom tvrdený negatívny vplyv rodičov a súrodencov navrhovateľky na psychiku detí neodôvodňuje potrebu dočasnej úpravy, najmä ak deti s rodinou navrhovateľky nežijú v spoločnej domácnosti. Pokiaľ ide o priebeh prvostupňového konania, súd poukázal na to, že nariadil vo veci znalecké dokazovanie na návrh účastníkov konania a v intenciách právneho názoru odvolacieho súdu. Účelom znaleckého dokazovania je práve získanie podkladov, ktoré umožnia súdu kvalifikovane posúdiť otázky, ktoré chce odporca riešiť predbežným opatrením. Odporca síce označil svoje podanie ako návrh na vydanie predbežného opatrenia, v skutočnosti však ním navrhovaný spôsob úpravy pomerov nemá dočasnú, ale definitívnu povahu. O takej úprave práv a povinností, ako odporca požaduje v návrhu na vydanie predbežného opatrenia, nie je možné rozhodnúť bez náležitého dokazovania, ktoré nie je možné vykonať v súvislosti s návrhom na nariadenie predbežného opatrenia. Pokiaľ ide o časť navrhovaného predbežného opatrenia zákazom navrhovateľke, aby sa až do rozhodnutia vo veci samej zdržala vycestovania s maloletými deťmi z územia Slovenskej republiky, odovzdala do depozitu súdu pasy, a aby neiniciovala stretávanie detí s partnerom navrhovateľky C. K., prvostupňový súd odôvodnil svoje rozhodnutie tým, že na to odporca v návrhu k tejto časti neuviedol žiadne skutočnosti a potrebu dočasnej úpravy ničím neodôvodnil. Preto návrh na nariadenie predbežného opatrenia zamietol. Uznesenie napadol odvolaním odporca podaním doručeným súdu dňa 1. 2. 2012. V odvolaní analyzoval priebeh súdnych konaní súvisiacich s úpravou styku s maloletými deťmi do rozvodu manželstva a po jeho rozvode. K samotnému napadnutému rozhodnutiu uviedol, že prvostupňový súd skonštatoval, že manželstvo účastníkov bolo právoplatne rozvedené, opomínajúc rozhodnutie Krajského súdu v Bratislave kde práve pre absolútne nešetrenie pomerov bolo zrušené zverenie detí matke, pričom súd rozviedol manželstvo na základe teoretických a ničím nepodložených výrokov PhDr. Bradáčovej. Naopak do úvahy nezobral vyjadrenie PhDr. Borzovej, ktorá neodporučila rozvod vzhľadom na vek detí. Súd odmieta umožnenie rovnocenného styku s maloletými deľmi a odmieta prijať dôkaz - posudok a dodatky znaleckého posudku číslo 19 PhDr. Borzovej, ktorý dal zhotoviť odporca z dôvodu opakovaného odmietnutia požiadavky odporcu aj kolízneho opatrovníka súdom na znalecké dokazovanie. Súd opomenul dodať, že deti sú vo faktickej starostlivosti matky protiprávne bez právoplatného rozhodnutia súdov. Navrhovateľka protiprávne zadržiava deti, a súd jej umožňuje protizákonný párnovíkendový styk otca s deťmi. Navrhovateľka dňa 7. 4. 2010 odmietla odporučenie poradne na terapiu a nedostavila sa k mediátorovi na uzatvorenie dohody, dňa 4. 7. 2011 odmietla stretnutie iniciované odporcom u kolízneho opatrovníka, ako aj mediáciu u mediátora, dňa 2. 12. 2011 na mediácii sa navrhovateľka venovala ohováraniu odporcu a nemala záujem o uzatvorenie dohody. Kolízny opatrovník nekoná v záujme maloletých detí, ale na základe nesúhlasu navrhovateľky odmieta po 4. 7. 2011 iniciovať stretnutie u mediátora. Navrhovateľka si prenajala byt vo vzdialenosti 200 metrov od bytu svojich rodičov a opakovane každodennými návštevami matka navrhovateľky narúša súkromie maloletých detí. Navrhovateľka v jej opatere ponecháva maloletú T. v čase keď chodí do práce, ako aj v nočných hodinách, keď necháva deti samé. Súd opomína, že odporca sa stretáva s deťmi 4 krát do mesiaca a absolútne opomína aj právo maloletých detí na styk so staršími súrodencami Tomášom a Barborou, a starou matkou Annou Kováčikovou. V prípade, že odporca požiadal navrhovateľku o zotrvanie deti u neho do rána, aby sa mohli stretnúť večer so staršími súrodencami, vyhráža sa navrhovateľka zásahom polície. V odvolaní odporca popísal konkrétne dátumy kedy tento stav nastal. Taktiež popísal konkrétne situácie o kontakte detí s C. K.. Deti majú dôvodnú obavu, že ich matka opakovane unesie v snahe odísť za svojím partnerom do Kanady. Odporca sa domáha, aby odvolací súd zmenil napadnuté uznesenie tak, že matku zaviaže vydať maloleté deti do opatery odporcu až do rozhodnutia vo veci samej, zaviaže ju prispievať na ich výživu, odporca bude môcť sám zastupovať deti a spravovať ich majetok, a súd upraví styk matky s deťmi podľa návrhu odporcu. Alternatívne navrhol, aby súd zveril maloleté deti do striedavej starostlivosti matky a otca, a navrhol konkrétny spôsob styku s deťmi. Ďalej sa domáhal, aby odvolací súd prikázal navrhovateľke zdržať sa vycestovania s maloletými deťmi z územia Slovenskej republiky, odovzdať pas maloletého Samuela a jej pas do depozitu súdu, zdržať sa konania proti vôli detí a neiniciovať stretnutie detí s pánom C. K.. Odvolací súd po preskúmaní obsahu spisu, dôvodov napadnutého uznesenia a odvolania odporcu dospel k záveru, že nie je dôvod na zmenu napadnutého rozhodnutia. Sú správne závery prvostupňového súdu, že zverenie detí do výchovy a starostlivosti jedného z rodičov alebo do ich striedavej starostlivosti, je predmetom dokazovania vo veci samej, kedy najmä výsledky znaleckého dokazovania budú dôležitým podkladom pre rozhodnutie súdu v tejto časti konania. Ani samotný odporca nepopiera, že mu navrhovateľka umožňuje stretnutie s deťmi, aj keď v inom rozsahu ako požaduje. Predbežné opatrenie má mať prevenčný a ochranný účinok v prípadoch, kedy je dočasná úprava pomerov účastníkov konania nevyhnutná, pretože bezprostredne hrozí ujma na ich právach. Odporca bezprostredne hroziacu ujmu nepreukázal. Odvolací súd sa v celom rozsahu stotožnil s dôvodmi napadnutého rozhodnutia, na ktoré v ďalšom poukazuje. Preto napadnuté rozhodnutie podľa § 219 ods. 1,2, O.s.p. potvrdil. K uzneseniu č.k. 8C 422/09-391 zo dňa 24.1.2012: Napadnutým uznesením súd prvého stupňa návrh odporcu na nariadenie predbežného opatrenia zamietol. Z odôvodnenia uznesenia vyplýva, že dňa 17.1.2012 bolo súdu doručené podanie odporcu, označené ako návrh na vydanie predbežného opatrenia v zmysle § 76 ods. 1 písm. f) O.s.p.. Týmto návrhom odporca žiadal uložiť navrhovateľke povinnosť, aby odovzdala obe maloleté deti do jeho starostlivosti každý párny štvrtok o 18.00 hodine v mieste trvalého bydliska maloletých na Gercenovej 23 v Bratislave na obdobie jedného týždňa, kedy bude odporca zabezpečovať starostlivosť v mieste trvalého bydliska, aby navrhovateľka prevzala deti do svojej starostlivosti každý nepárny štvrtok o 18.00 hod. v mieste trvalého bydliska maloletých na Gercenovej 23 v Bratislave na obdobie jedného týždňa, kedy bude ona zabezpečovať starostlivosť v mieste trvalého bydliska, a to až do právoplatného rozhodnutia vo veci samej. Osobnú starostlivosť počas sviatkov a prázdnin žiadal realizovať tak, že on bude mať deti počas polročných prázdnin od 2. februára 2012 od 17.00 hod. do 5. februára do 17.00 hod., počas jarných prázdnin od 7. februára 2012 od 17.00 hod. do 26. februára do 17.00 hod. a počas Veľkonočných prázdnin od 4. apríla 2012 od 17.00 hod. do 10. apríla do 17.00 hod. Ďalšiu časť jeho návrhu (ktorou žiadal, aby navrhovateľka obnovila dohodu o lekárskej starostlivosti pre maloleté deti v ZŠ Záporožská u pôvodnej ošetrujúcej lekárky MUDr. Laktišovej, zariadila nástup maloletého Samuela na druhý polrok školského roku 2011/2012 do I. B triedy na ZŠ Nobelovo námestie v mieste trvalého bydliska a prihlásila maloletú T. do predškolského zariadenia Kľúčik na Fedinovej ul., resp. do MŠ Babyland Nobelovo námestie č.9 a podpísala prihlášku maloletej Hany v štátnej MS Röntgenova ul., kde má možnosť nastúpiť po dovŕšení troch rokov), súd vylúčil na samostatné konanie, keďže prekračuje rozsah úpravy pomerov manželov k maloletým deťom z ich manželstva na čas po rozvode, ktoré je podľa § 113 ods. 1 Občianskeho súdneho poriadku (OSP) spojené s konaním o rozvod manželstva. Odporca návrh odôvodnil tým, že v rozsudku Krajského súdu v Bratislave č. k. 8 Co 337/10-198 z 8.2.2011, ktorým bol zrušený prvostupňový rozsudok v časti úpravy práv a povinností rodičov k maloletým deťom na čas po rozvode, uložil odvolací súd povinnosť, aby sa súd prvého stupňa okrem iného vyporiadal so znaleckým posudkom, ktorý on súdu predložil a s jeho návrhom na zverenie detí do jeho osobnej starostlivosti, prípadne do striedavej starostlivosti oboch rodičov. Mal za to, že súd od 8.2.2011 nevykonal žiaden úkon, ktorý by bol v záujme maloletých detí a ignoroval právny názor odvolacieho súdu. Súdu vytýkal, že 30.11.2011 opakovane zamietol jeho návrh na predbežné opatrenie a i keď skonštatoval, že rodičia navzájom nemajú výhrady voči starostlivosti druhého rodiča o maloleté deti, nevyporiadal sa s právnym názorom krajského súdu t.j. s návrhom odporcu a s posudkom PhDr. Borzovej, ktorá odporučila striedavú osobnú starostlivosť ako vhodnú formu porozvodového usporiadania vzťahov rodičov k deťom. Potrebu zveriť predbežným opatrením maloleté deti do striedavej osobnej starostlivosti odôvodnil tým, že deti sú protiprávne odlúčené (T. 19 mesiacov a E. 11 mesiacov) od otca, starších súrodencov, priateľov, starých rodičov a protiprávne odlúčené z miesta trvalého bydliska na Gercenovej 23, porušované sú jeho rodičovské práva a je mu bránené vo výkone rodičovských povinností, ktoré je v rozpore s platnou legislatívou SR, EU a OSN. Napriek prianiu maloletých detí, že sa chcú stretávať s otcom každý pracovný deň po jeho práci, každý víkend a po dobu školských prázdnin, navrhovateľka neumožnila maloletým deťom zostať uňho do 1.1.2012, opakovane odmietla umožniť stretnutie maloletých detí s ním 11.1.2012, 13.1.2012, 15.1.2012, 16.1.2012 a nie je ochotná maloletým deťom umožniť ani telefonický kontakt. V roku 2010 a 2011 proti vôli maloletých detí odviedla navrhovateľka počas Veľkonočných sviatkov deti na chatu svojej sestry a zámerne rušila plánovanú dovolenku odporcu s deťmi. Z návrhu na nariadenie predbežného opatrenia a doposiaľ vykonaných dôkazov v konaní vo veci samej súd nezistil skutočnosti, ktoré by nasvedčovali, že je výchova detí bezprostredne ohrozená, t.j. ani potrebu okamžitého zásahu vo forme odobratia detí navrhovateľke a ich odovzdanie do striedavej osobnej starostlivosti oboch účastníkov. Takýmito dôvodmi nie sú ani odporcom uvedené skutočnosti, ktoré sa vo vzťahoch medzi účastníkmi udiali po 30.11.2011, kedy súd rozhodol o jeho v poradí treťom návrhu na nariadenie predbežného opatrenia (medzitým už odporca podal štvrtý návrh, v ktorom okrem iného tiež žiadal odovzdať deti do striedavej starostlivosti a súd jeho návrh 12.1.2012 zamietol). Súd vychádzal zo zistenia, že manželstvo účastníkov je právoplatne rozvedené, bývalí manželia nežijú v spoločnej domácnosti, obe deti sú vo faktickej starostlivosti navrhovateľky. Účastníci sa podľa vyjadrenia odporcu v jeho návrhu na vydanie predbežného opatrenia z 5.1.2012 dokážu dohodnúť na styku s deťmi a vedia spolu komunikovať, odporca sa s deťmi pravidelne stretáva, bezprostredne preto nehrozí nebezpečenstvo straty kontaktu s deťmi, ani vzájomného citového odcudzenia. Ani odporcom tvrdená neochota navrhovateľky umožniť stretnutie maloletých detí s ním v dňoch 11.1.2012, 13.1.2012, 15.1.2012 a 16.1.2012 potrebu dočasnej úpravy neodôvodňuje. S ohľadom na uvedené skutočnosti, ako aj s poukazom na predchádzajúce uznesenia tunajšieho súdu, ktorým boli skoršie návrhy odporcu na nariadenie predbežného opatrenia odôvodnené čo do základu rovnakými skutočnosťami, zamietnuté, súd rozhodol tak, ako je uvedené vo výrokovej časti tohto uznesenia. Uznesenie napadol odvolaním odporca podaním doručeným súdu dňa 20. 2. 2012. V tomto odvolaní opätovne popísal priebeh doterajších konaní v súvislosti so stykom maloletých detí s rodičmi do rozvodu manželstva a po rozvode manželstva, a priebeh konania na súde prvého stupňa vo veci samej. Opätovne namietal, že súd nie je ochotný rozhodnúť o rovnocennom styku a starostlivosti o detí oboma rodičmi, čím bráni odporcovi u maloletej Hany už 23 mesiacov a u maloletého Samuela 17 mesiacov vo výchove detí a vo výkone jeho rodičovských povinností. Súd koná len v záujme matky, absolútne neuvažuje o možnosti rovnocennej starostlivosti oboch rodičov a už vôbec nie o schopnosti a možnosti odporcu vychovávať maloleté deti, hoci už od 16. 7. 2010 má túto schopnosť odporca preukázanú v znaleckom posudku PhDr. Borzovej. Odporca zopakoval skutočnosti, ktoré uviedol aj v odvolaní proti uzneseniu prvostupňového súdu č. k. 8C 422/09 - 370 zo dňa 12. 1. 2012. Opätovne sa domáha, aby odvolací súd zmenil napadnuté rozhodnutie tak, že prikáže navrhovateľke odovzdať deti do jeho opatery a starostlivosti s tým, že odporca bude zabezpečovať ich starostlivosť v mieste trvalého bydliska na Gercenovej 23 v Bratislave, a súčasne uložiť povinnosť navrhovateľke, aby prevzala deti aj do svojej starostlivosti každý nepárny štvrtok na obdobie jedného týždňa, kedy bude môcť zabezpečovať starostlivosť o maloletých v mieste trvalého bydliska. Odvolací súd zhodne s názorom súdu prvého stupňa konštatoval, že odporca sa návrhom zo dňa 17.1.2012 opätovne domáha identického nariadenia predbežného opatrenia ako v návrhu z 5.1.2012 bez toho, aby došlo ku zmene v pomeroch účastníkov konania. S dôvodmi uvádzanými odporcom v návrhu sa už prvostupňový súd vyporiadal v napadnutom uznesení zo dňa 12.1.2012. Odvolací súd opätovne zdôrazňuje, že spôsob styku otca s maloletými deťmi v priebehu konania je prechodným stavom do rozhodnutia súd v merite veci po ukončení dokazovania. Rozhodujúce je, aby tento stav bezprostredne neohrozoval záujmy a potreby detí a nespôsobil odcudzenie detí voči otcovi. Odporca nepreukázal, žeby takýto stav nastal a vznikla potreba ešte pred rozhodnutím vo veci samej zmeniť spôsob styku detí a rodičov. V ďalšom odvolací súd poukazuje na dôvody v časti týkajúcej sa odvolania odporcu voči uzneseniu prvostupňového súdu č.k. 8C 422/09-370 zo dňa 12.1.2012. Z týchto dôvodov napadnuté uznesenie podľa § 219 ods. 1,2, O.s.p. potvrdil. K uzneseniu č.k. 8C 422/09-460 zo dňa 17.2.2012: Napadnutým uznesením súd zamietol návrh odporcu na odvolanie znalca. Z odôvodnenia uznesenia vyplýva, že dňa 16. 2. 2012 bol súdu doručený návrh odporcu, aby odvolal znalca: Psychiatrickú nemocnicu Phillipa Pinella Pezinok, ktorého ustanovil svojim uznesením zo dňa 12. 10. 2011. Ďalej sa domáhal, aby súd znalcovi nariadil bezodkladne vrátiť spis súdu a aby mu zakázal vykonávať akékoľvek znalecké úkony. Návrh odôvodnil tým, že znalec bol s účinnosťou od 21. 1. 2012 vyčiarknutý zo zoznamu znaleckých organizácií vykonávajúcich znaleckú činnosť v odbore psychológia, odvetvie klinická psychológia detí a klinická psychológia dospelých. Dňa 23. 1. 2012 znalecká organizácia potvrdila, že nemá znalca z odboru psychológia a napriek tomu chce dokazovať inými znalcami z tohto odboru s tým, že posudok koordinuje a písomne vypracuje určená znalkyňa MUDr. Hrková, ktorá je však registrovaná ako znalkyňa odvetvia psychiatria, teda nie ako pedopsychiater, čím nespĺňa podmienky spôsobilosti znalca podľa uznesenia súdu. Nemocnica tiež odmieta vyhotovenie audio a video záznamov z vyšetrenia maloletých detí a tým, že chce vykonať znalecké dokazovanie priberaním znalcov v inej znaleckej organizácie deklaruje, že sama nespĺňa podmienky stanovené súdom. Navyše znalecká organizácia nesplnia ani etické podmienky, pretože v MUDr. Černák má vo vlastnom spise znalca sankciu - písomné napomenutie z dôvodov, že spôsobil prieťah v inom súdnom konaní . Prvostupňový súd uznesením zo dňa 12. 10. 2011 nariadil vo veci znalecké dokazovanie a poveril Psychiatrickú nemocnicu Phillipa Pinella Pezinok, zapísanú v zozname znalcov Ministerstva spravodlivosti SR pre odbor psychológiu, odvetvie klinická psychológia detí a klinická psychológia dospelých, a pre odbor zdravotníctva odvetvie psychiatria. Odporcovi bolo uznesenie doručené dňa 28. 10. 2011 a v určenej lehote nepodal námietky proti osobe znalca. Proti znaleckej organizácii odporca namieta dôvody, ktoré sa udiali až dodatočne. Je pravdou, že znalecká organizácia bola 21. 1. 2012 vyčiarknutá zo zoznamu znaleckých organizácií pre odbor psychológia. V uznesení súd úlohu znalca vymedzil tým že má účastníkov konania a obe maloleté deti podrobiť potrebnému psychologickému vyšetreniu, ale súčasne znalcovi uložil, aby účastníkov konania podrobil aj psychiatrickému vyšetreniu. Keďže znalecká organizácia je aj naďalej zapísaná v zozname znalcov pre odvetvie psychiatria, nesporne spĺňa podmienky určené súdom pre časť vymedzenej úlohy. Súd poukázal na ustanovenie § 16 ods. 3 zákona o znalcoch a tlmočníkoch, podľa ktorého je znalec oprávnený pri vykonávaní úkonu znaleckej činnosti pribrať na posúdenie čiastkových otázok konzultanta z príslušného odboru. Znalecká organizácia dňa 26. 1. 2012 v oznámila súdu, že je ochotná aj kompetentná vypracovať znalecký posudok s tým, že dielčie úlohy, ktoré má vypracovať psychológ, si zabezpečí pribratím príslušných konzultantov z odboru klinická psychológia dospelých a detí. Preto súd dospel k záveru, že znalecká organizácia spĺňa podmienky na vypracovanie znaleckého posudku v zmysle úlohy uloženej v uznesení súdu. Okolnosti uvádzané v návrhu odporcu v súvislosti s napomenutím MUDr. Černáka neodôvodňujú v závere, že by mala byť znalecká organizácia zaujatá a ani na jej vylúčenie zo znaleckého dokazovania. Návrh odporcu súd zamietol aj v záujme urýchlenia súdneho konania. Proti tomuto uzneseniu podal odvolanie odporca podaním doručeným súdu dňa 2. 3. 2012. Zdôraznil, že súd opomenul skutočnosť, že znalecká organizácia si nesplnila zákonnú povinnosť a nenahlásila súdu a ani Ministerstvu spravodlivosti SR stratu svojej spôsobilosti. Napadnutým uznesením súd degraduje najpodstatnejšiu časť dokazovania, teda psychologické vyšetrenie maloletých detí, ako posúdenie čiastkových otázok. Súd sa uspokojil s vyjadrením znalca, že si prizve konzultantov, neberúc ohľad na ustanovenie § 16 ods. 3 zákona o znalcoch a tlmočníkoch. Pritom vydaním uznesenia o nariadení znaleckého dokazovania súd osvedčil potrebu vykonať dokazovanie najmä v odbore psychológia. Ide teda o hlavnú otázku, a nie čiastkovú ako sa to snaží posúdiť vo svojom oznámení súdu znalecká organizácia. Odporca poukázal aj na skutočnosť, že v zozname súdnych znalcov Ministerstva spravodlivosti SR je zapísaných celkovo 66 znalcov v odbore psychológia, odvetvie klinická psychológia detí a dospelých. Poukázal na konanie znaleckej organizácie, ktorá si nesplnila povinnosť informovať po strate svojej spôsobilosti na vykonanie znaleckého posudku súd, čím bolo odporcovi zjavne odňaté právo vyjadriť sa k osobe znalca. Preto sa domáha, aby odvolací súd odvolal znalca - Psychiatrická nemocnica Phillipa Pinella Pezinok a nariadil nemocnici vrátiť súdny spis na adresu okresného súdu. Na základe odvolacích námietok odporcu odvolací súd preskúmal postup aj rozhodnutie prvostupňového súdu. Je pravdou, že v priebehu konania došlo k zmene statusu znaleckej organizácie, ktorá čiastočne stratila spôsobilosť vypracovať samostatne časť zadaného znaleckého posudku. Keďže ide o konanie o zverení maloletých detí do starostlivosti a výchovy rodičov, je v záujme všetkých účastníkov konania čo najrýchlejšie skončenie konania. Znalecká organizácia bola do konania pribratá v októbri 2011, pričom sa zaviazala vypracovať komplexný posudok podľa zadaných úloh súdom pomocou znalcov z odboru klinickej psychológie detí a dospelých, ktorých priberie ako svojich konzultantov. Závery znaleckého posudku budú predmetom ďalšieho dokazovania a účastníci konania budú mať možnosť vyjadriť sa k nim a navrhnúť prípadne aj vypracovanie kontrolného znaleckého posudku. Za tejto situácie sa aj odvolaciemu súdu javí ako správny postup prvostupňového súdu, ktorý nepristúpil k zmene osoby znalca v záujme čo najrýchlejšieho ukončenia konania a za súčasného rešpektovania práv účastníkov konania napadnúť správnosť vypracovaných znaleckých záverov. Disciplinárne previnenie lekára znaleckej organizácie za prieťahy v inom konaní nemá žiadny vplyv na kompetenciu nemocnice vypracovať znalecký posudok. Odvolací súd preto napadnuté uznesenie potvrdil podľa § 219 ods. 1,2 O.s.p. ako vecne správne. Na základe ďalšieho návrhu odporcu prvostupňový súd uznesením č.k. 8C 422/2009-566 zo dňa 19.6.2012 nariadil predbežné opatrenie, ktorým uložil navrhovateľke povinnosť dočasne, do právoplatného rozhodnutia vo veci samej, odovzdať maloletého Samuela a maloletú Hanu do striedavej osobnej starostlivosti oboch rodičov. Na odvolanie navrhovateľky odvolací súd uznesením č.k. 8Co265/2012-718 zo dňa 16.8.2012 uznesenie súdu prvého stupňa zmenil tak, že návrh na nariadenie predbežného opatrenia zamietol. Nestotožnil sa s právnym názorom vysloveným v odôvodnení napadnutého uznesenia, že v prejednávanej veci boli osvedčené základné zákonné predpoklady na nariadenie predbežného opatrenia, ktorým by boli maloleté deti zverené do striedavej starostlivosti oboch rodičov a upravený styk rodičov počas letných prázdnin v roku 2012. Styk otca s deťmi sa realizuje, hoci v rozsahu, ktorý sa odporcovi javí ako nedostatočný a ohrozujúci jeho vzt'ah s deťmi. Súd mal za to, že odporcove právo na styk s deťmi porušené nie je, ako ani právo maloletých detí na stretávanie sa s ním. Výchova detí nie je bezprostredné ohrozená, t.j. nie je ani potreba okamžitého zásahu vo forme odobratia detí navrhovateľke a ich odovzdanie do striedavej osobnej starostlivosti oboch účastníkov. Podstatnou požiadavkou pri rozhodovaní o návrhu zveriť dieťa do striedavej starostlivosti oboch rodičov je relevancia hľadiska (ne)schopnosti toho ktorého rodiča dohodnúť sa na výchove dieťaťa s druhým rodičom. Záujmom dieťaťa nepochybne je, aby bolo predovšetkým v starostlivosti oboch rodičov, a ak to nie je možné, potom v starostlivosti toho rodiča, ktorý má lepšie predpoklady a okrem iného uznáva rolu a dôležitosť aj druhého rodiča v živote dieťaťa. Vzájomná schopnosť komunikácie rodičov je relevantným hľadiskom aj preto, že Dohovor o právach dieťaťa a Listina sledujú vytvorenie čo najširších možností utvárania vzájomných vzťahov medzi dieťaťom a oboma jeho rodičmi. Odvolací súd konštatoval, že v posudzovanej veci po právoplatnom skončení konania o rozvod manželstva účastníkov konania je predmetom konania úprava práv a povinností rodičov k maloletým deťom na čas po ich rozvode. Podľa § 113 ods. 1 O.s.p. bude súd rozhodovať o tom, ktorému z rodičov budú deti na čas po rozvode zverené do osobnej starostlivosti, prípadne striedavej osobnej starostlivosti oboch rodičov. Poukázal na skutočnosť, že akákoľvek striedavá osobná starostlivosť predpokladá zo strany rodičov predovšetkým toleranciu, spoločnú vôľu a schopnosť spolu komunikovať a spolupracovať (a najmä nezapájať deti do svojich vzájomných problémov). Súd prvého stupňa dospel vo veci k nesprávnemu právnemu záveru, že rodičia detí spĺňajú podmienky na striedavú starostlivosť v tomto štádiu konania, keď z priebehu celého prvostupňového konania vyplýva pravý opak. Uznesenie krajského súdu sp. zn. 14Co 122/2012, 14Co 123/2012, 14Co 124/2012 a 14Co 125/2012 zo dňa 30.4.2012 napadol odporca dovolaním zo dňa 21.6.2012. Hlavnou dovolacou námietkou bola skutočnosť, že odvolací súd nemohol dostatočne preskúmať súdny spis, pretože podľa vyjadrenia predsedníčky súdu mu nebolo doručených 335 strán originálu spisu, ktoré sa nachádzali u organizácie, ktorá v tom čase vykonávala znalecké dokazovanie na základe rozhodnutia okresného súdu. Zvyšné kópie spisu boli odvolaciemu súdu dodané bez odosielacej pečiatky okresného súdu. Odvolaciemu súdu rovnako nebol dodaný spis 22P 134/2010. Týmto dovolaním napadol aj citované uznesenie krajského súdu sp.zn. 8Co 265/2012. Dovolací súd uznesením č.k. 5Cdo 297/2012, 5Cdo 298/2012- 822 zo dňa 12.3.2013 na základe dovolacích námietok odporcu konštatoval, že z obsahu spisu vyplýva, že proti uzneseniam sudu Okresného sudu Bratislava V z 12. januára 2012 č.k. 8 C 422/2009-369, z 12.januára 2012 č.k. 8 C 422/2009-370, z 24. januára 2012 č.k. 8 C 422/2009-391, zo 17. februára 2012 č.k. 8 C 422/2009-460, podal odporca odvolanie. Za účelom rozhodnutia o odvolaniach odporcu okresný súd predložil časť spisu od č.l. 335 Krajskému sudu v Bratislave 15. marca 2012 (predkladacia správa z 13. marca 2012 č.l. 497 spisu). Chýbajúca časť spisu (č.l. 1-335) sa v uvedenom období, ako aj v čase rozhodovania odvolacieho sudu nachádzala u znalca, ktorý bol súdom poverený vypracovaním znaleckého posudku (č.l. 335 spisu). Zo spisového materiálu nevyplýva, že odvolací súd v čase rozhodovania o odvolaniach odporcu mal k dispozícii kompletný spis Okresného sudu Bratislava V sp.zn. 8 C 422/2009. Teda tvrdenie dovolateľa, že odvolaciemu súdu nebol predložený na rozhodnutie o odvolaniach proti uzneseniam okresného súdu kompletný spisový materiál (chýbajúce listy od č.1. 1-335), je dôvodné. Ani stanovenie lehoty na rozhodnutie o odvolaní na nariadenie predbežného opatrenia podľa § 76 ods. 1 písm. b/ O.s.p. (§ 75 ods. 5 O.s.p. v spojení s § 217 ods. 1 O.s.p.) neznamená, že by odvolací súd pri svojom rozhodovaní nemal dôsledne vychádzať z kompletného spisového materiálu, vrátane listín, obsahom ktorých preukazuje odvolatel' dôvodnosť svojich odvolacích námietok. Keďže je nepochybné, že odvolací súd kompletný spisový materiál v čase rozhodovania o odvolaní nemal, nemohol sa oboznámiť s obsahom celého spisu, ani sa vysporiadať so všetkými námietkami odporcu, podstatnými pre rozhodnutie o odvolaní. Tým bola odporcovi odňatá možnosť konať pred súdom v zmysle ustanovenia § 237 písm. f) O.s.p. Z týchto dôvodov Najvyšší súd Slovenskej republiky podľa § 243b ods. 1 O.s.p. uznesenie odvolacieho sudu z 30. apríla 2012 sp.zn. 14 Co 122/2012, 14 Co 123/2012, 14 Co 124/2012, 14 Co 125/2012 zrušil a vec mu vrátil na ďalšie konanie. Citovaným uznesením dovolací súd súčasne odmietol dovolanie odporcu proti uzneseniu krajského súdu č.k. 8Co265/2012-718 zo dňa 16.8.2012. V súvislosti dovolacím námietkami, že krajský súd nevykonal dostatočné dokazovanie, a dôkazy nesprávne vyhodnotil, dovolací súd poukázal na to, že nariadenie predbežného opatrenia má dočasný (predbežný) charakter. Pri nariaďovaní predbežného opatrenia prevláda požiadavka rýchlosti nad požiadavkou úplnosti skutkových zistení. V dôsledku toho sa nezisťujú všetky tie skutočnosti, ktoré má mať súd zistené pred vydaním konečného rozhodnutia. Skutočnosti, z ktorých sa vyvodzuje dôvodnosť návrhu na nariadenie predbežného opatrenia, nemusia byt' preukázané dôkazmi. Zákon z tohto dôvodu ani nepredpokladá, že by pri rozhodovaní o predbežnom opatrení mal súd vykonávať dokazovanie (§ 120 a nasl. O.s.p.). Pre nariadenie predbežného opatrenia je postačujúce, pokiaľ sú okolnosti, z ktorých sa vyvodzuje opodstatnenosť návrhu na toto dočasné opatrenie, aspoň osvedčené. Dovolací súd odmietol dovolanie odporcu podľa § 243b ods. 5 O.s.p. v spojení s § 218 ods. 1 písm. c/ O.s.p. ako smerujúce proti rozhodnutiu, proti ktorému je dovolanie neprípustné; keďže nezistil dôvody na jeho preskúmanie podľa § 237 písm. f) O.s.p. a nemohol sa tak zaoberať vecnou správnosťou napadnutého rozhodnutia odvolacieho súdu. K uzneseniam okresného súdu 8C 422/2009-369; 8C 422/2009-370 a 8C 422/2009-391: Potvrdzujúce uznesenie krajského súdu zo dňa 30.4.2012 vo vzťahu k týmto uzneseniam bolo dovolacím súdom zrušené z dôvodu, že odvolací súd nemal v čase rozhodovania k dispozícii celý súdny spis. Konkrétne disponoval spisom len od č.l. 335. V dôsledku toho sa odvolací súd podľa názoru dovolacieho súdu nemohol dostatočne vyporiadať so všetkými odvolacími námietkami odporcu vo vzťahu k napadnutým uzneseniam. Odvolací súd sa v novom konaní podrobne oboznámil s obsahom súdneho spisu v časti, ktorá mu v pôvodnom odvolacom konaní nebola predložená, t.j. od v časti č.l. 1 - 334. V tejto časti spisu sa nachádzajú listiny vzťahujúce sa k návrhu navrhovateľky na začatie konania vo veci samej, k vyjadreniam odporcu k návrhu, zápisnice z pojednávania na prvostupňovom súde až do vyhlásenia a odôvodnenia rozsudku na č.l. 94-106, č.k. 8C 422/2009-94 zo dňa 28.5.2010. Ďalej je zadokumentované odvolacie konanie o odvolaní odporcu proti tomuto rozsudku, ktoré bolo skončené rozsudkom odvolacieho súdu na č.l. 198-202, č.k. 8Co 337/2010-198 zo dňa 8.2.2011, ktorým bol potvrdený výrok o rozvode manželstva účastníkov a zrušený výrok o úprave práv a povinností rodičov k maloletým deťom na čas po rozvode. Následne po tomto rozsudku odporca postupne podával návrhy na vydanie predbežného opatrenia, ktorými sa domáhal zverenia detí do striedavej starostlivosti podaniami zo dňa 30.6.2011(č.l.209), zo dňa 2.8.2011 (č.l.249), z 15.8.2011 (č.l. 262) a z 5.9.2011 (č.l.287). Všetky tieto návrhy boli prvostupňovým súdom zamietnuté. Na č.l. 307 - 310 sú zadokumentované záznamy zo šetrenia v rodine navrhovateľky a odporcu z roku 2011 so zameraním na vytvorenie podmienok na výchovu detí. Závery sú u oboch rodičov rovnaké, t.j. že deti majú vytvorené predpoklady pre riadnu výchovu u oboch rodičov a je potrebné nariadiť vo veci znalecké dokazovanie. V záznamoch sa konštatuje aj fakt, že otec má umožnený styk s deťmi. Zo zápisnice z pojednávania zo dňa 20.9.201, č.l. 313, vyplýva, že bolo odročené za účelom nariadenia znaleckého dokazovania, pričom obaja účastníci zhodne žiadali vykonať znalecké dokazovanie z odvetvia klinickej psychológie a psychiatrie so zameraním na vzťah detí k obom rodičom. Súd umožnil obom účastníkom písomne naformulovať otázky znalcom, čo odporca využil podaním na č.l. 323 - 334. Následne súd nariadil znalecké dokazovanie uznesením č.k. 8C 422/2009-335 zo dňa 12.10.2011 a uznesením z toho istého dňa na č.l. 336 uložil odporcovi zložiť preddavok na znalecké dokazovanie v čiastke 1 100,- Eur. Z uvedeného prehľadu vyplýva, že v časti spisu do č.l. 335 sa nenachádzajú žiadne dôkazy, ktoré by mali priamu relevanciu k napadnutým rozhodnutiam okresného súdu na č.l. 369 zo dňa 21.1.2012 o zamietnutí vrátenia odporcovi časti zloženého preddavku na znalecké dokazovanie vo výške 800,- Eur, a o zamietnutí návrhov odporcu zo dňa 5.1.2012 a 17.1.2012 na nariadenie predbežného opatrenia uzneseniami okresného súdu na č.l. 370 zo dňa 12.1.2012 a na č.l. 422 zo dňa 24.1.2012. Vo vzťahu k uzneseniu na č.l. 369 zo dňa 21.1.2012 o zamietnutí vrátenia odporcovi časti zloženého preddavku na znalecké dokazovanie vo výške 800,- Eur, odvolací súd nemá dôvod prehodnotiť svoje predchádzajúce závery, na základe ktorých napadnuté uznesenie potvrdil. Znalecké dokazovanie nebolo doposiaľ vo veci ukončené a o nároku odporcu na vrátenie časti preddavku prvostupňový súd rozhodne až po jeho ukončení a vyčíslení nákladov s ním spojených. Vo vzťahu k napadnutým uzneseniam okresného súdu na č.l. 370 zo dňa 12.1.2012 a na č.l. 422 zo dňa 24.1.2012 o zamietnutí návrhov odporcu zo dňa 5.1.2012 a 17.1.2012 na nariadenie predbežného opatrenia súd rovnako nezistil dôvody na ich zmenu ani po preskúmaní zvyšku súdneho spisu. Zadokumentované záznamy na č.l. 307 - 310 zo šetrenia v rodine navrhovateľky a odporcu z roku 2011 so zameraním na vytvorenie podmienok na výchovu detí len potvrdzujú správnosť záverov odvolacieho súdu v pôvodnom odvolacom konaní. Vyplýva z nich, že otec má umožnený styk s deťmi a ich výchova v rodine matky je primeraná a bez závad. Podstatnou skutočnosťou je aj ďalšie rozhodnutie odvolacieho súdu č.k. 8Co265/2012-718 zo dňa 16.8.2012, ktorým bol návrh odporcu zo dňa 12.6.2012 na nariadenie predbežného opatrenia zamietnutý. Dovolanie odporcu proti tomuto uzneseniu dovolací súd odmietol. Ide pritom o neskoršie rozhodnutie odvolacieho súdu ako sú uznesenia zrušené dovolacím súdom, kedy opätovne odvolací súd nezistil dôvody na nariadenie navrhovaného predbežného opatrenia odporcom, ktoré je totožné ako v tomto odvolacom konaní. So závermi odvolacieho súdu v citovanom uznesení sa odvolací súd v celom rozsahu stotožňuje aj vo vzťahu k predmetným napadnutým uzneseniam. Odvolací súd preto napadnuté uznesenia opätovne potvrdil podľa § 219 ods. 1 O.s.p. ako vecne správne. K uzneseniu okresného súdu č.k. 8C 422/2009-460 : Vo vzťahu k uvedenému uzneseniu má význam skutočnosť, ktorá nastala až na základe uznesenia okresného súdu č.k. 8C 422/2099-738 zo dňa 22.8.2012, ktorým súd vylúčil zo znaleckého úkonu - vypracovania znaleckého posudku znalca: Psychiatrickú nemocnicu Philippa Pinela Pezinok. Napadnutým uznesením súd zamietol návrh odporcu na odvolanie znalca - Psychiatrickú nemocnicu Philippa Pinela Pezinok. Keďže medzičasom sám súd vylúčil uvedeného znalca zo znaleckého dokazovania, dodatočne odpadli dôvody, pre ktoré bolo toto uznesenie vydané. Podľa § 221 ods. 1 písm. 1 O.s.p. odvolací súd preto napadnuté uznesenie zrušil. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1509224030.4 (dáta aktuálne k 14. 11. 2026). Záväzné je znenie zverejnené súdom.




